Twee seuns verdrink in Limpopo-dam(Foto: SAPD Limpopo) Twee seuns, onderskeidelik nege en 12 jaar oud, het Saterdagoggend in die Seshego-dam naby Polokwane verdrink. Lt.kol. Malesela Ledwaba, woordvoerder van die polisie, sê Kotsema Ramaru (9) en Kubu Mashilo (12), albei van Seshego Zone 5, het omstreeks 10:00 saam met hul maats geswem. “Hulle het die dam met dryftoestelle oorgesteek, glo ŉ algemene tydverdryf in die gebied. Hul ‘boot’ het egter in die middel van die dam omgeslaan en die seuns het verdrink.” Die polisie se soek- en reddingsdiens is na die toneel ontbied en een van die seuns se liggame is uit die dam gehaal. Die span hervat Sondag hul soektog na die liggaam van die tweede seun. Ouers word gemaan om seker te maak dat kinders nie sonder toesig in water swem nie. (Foto: SAPD Limpopo)